Notum sit omnibus Matiscensis ecclesie filiis presentibus et futuris, quia cum esset domnus Letbaldus presul in propria sede apud Matisconem, adiit ejus presentiam quidam clericus, nomine Rotlenus, humiliter poscens ut concederet sibi per precarie firmitatem quamdam ecclesiam in villa Colonicas sitam, in honore Beati Martini constructam, cum omnibus appendenciis, de ratione fratrum in Beati Vincentii martiris cenobio Domino famulantium. Cujus petitionem pretaxatus pontifex gratam suscipiens, concessit ei jam dictam ecclesiam, eo pacto ut omni tempore vite sue teneat et possideat et in festivitate Beati Vincentii, loco census, XII denarios supradictis fratribus persolvat; ac post illius decessum, ad Beatum Vincentium hec ecclesia cum omni integritate revertatur.